Sveukupno je ocijenjeno da je Direktiva bila djelomično djelotvorna u postizanju ta tri cilja. Usklađivanjem struktura, usklađivanjem stopa i definicijom područja primjene trošarina na općoj razini Direktiva omogućuje da se trgovina unutar EU-a odvija bez značajnih poreznih prepreka ili velikih poremećaja tržišnog natjecanja među gospodarskim subjektima koji djeluju u istom sektoru djelatnosti.

Direktivom se uspješno strukturira oporezivanje alkoholnih pića u kategorijama navedenima u Direktivi 92/84/EEZ, kojom se utvrđuju najniže stope trošarina. Postoje jasna pravila u pogledu mogućnosti postavljanja sniženih stopa za male proizvođače ili proizvode niske jakosti sadržaja alkohola. Time se osigurava dosljedan okvir za oporezivanje alkohola.

Usprkos tom općenito pozitivnom zaključku, nekoliko je točaka u kojima Direktiva ne osigurava potrebnu pravnu jasnoću, a problemi koji time nastaju imaju nepovoljan učinak na funkcioniranje unutarnjeg tržišta.

Razvrstavanje određenih proizvoda (u svakom proizvodnom sektoru mogu ih biti stotine) ostaje nejasno jer bi oni mogli ulaziti u bilo koju od više kategorija, što rezultira različitim postupanjem u različitim državama članicama i komplikacijama kada se ti proizvodi moraju prevesti između država članica. Na sličan način poteškoće povezane s tumačenjem odredaba za oslobođenje denaturiranog alkohola onemogućavaju pravilno funkcioniranje unutarnjeg tržišta jer se uvjeti za to oslobođenje znatno razlikuju u državama članicama. Ni jedna država članica ne primjenjuje pravila na isti način kao i druga u svim postupanjima. Na primjer, nacionalna formulacija jedne države članice priznata na državnom području druge, sposobnost proizvodnje formulacije druge države članice na vlastitom državnom području, formulacije za denaturiranje treće zemlje i opće načelo uzajamnog priznavanja razlikuju se u EU28.

Ako se Direktivom određuju jasna pravila, osiguravaju se i slični uvjeti za gospodarske subjekte u EU-u. Njihovi se proizvodi oporezuju na temelju načela koja se primjenjuju u svim državama članicama. Međutim, nedostatak jasnoće u pogledu oslobođenja za denaturirani alkohol omogućuje široko tumačenje u državama članicama. To zauzvrat dovodi do nejednakosti u tržišnom natjecanju jer proizvođači i korisnici denaturiranog alkohola iz nekih država članica imaju mnogo veći izbor formulacija za denaturiranje od onih u drugim državama članicama.

Nadalje, zakonodavstvom se države članice sprječava da dosljedno primjenjuju snižene stope na male proizvođače u pogledu svih kategorija alkoholnih pića. Time se ograničava sposobnost država članica da isprave moguće tržišne neravnoteže iako bi u protivnom trebalo pokušati postići taj cilj politike.

3.3.2. Očuvanje proračunskih interesa država članica

S obzirom na mogući gubitak trošarina u državama članicama ovom se evaluacijom razmotrilo:

i. prijevare koje uključuju alkohol i alkoholna pića, a posebno razmjere prijevara koje uključuju denaturirani alkohol;

ii. moguće pogrešno razvrstavanje alkoholnih pića u poreznu kategoriju nižu od one koju su za njih namijenile države članice.

Odredbama Direktive kojima se osigurava denaturiranje alkohola u industrijske svrhe želi se zaštititi opravdanost oslobođenja i spriječiti ponovno pretvaranje tog alkohola u alkohol za konzumaciju. Općenito, dostupni podaci o prijevarama pokazali su da zloporaba oslobođenja za denaturirani alkohol predstavlja vrlo mali dio ukupnog broja prijevara povezanih s alkoholom. Tome je razlog to što mnoge države članice ne prikupljaju i/ili ne analiziraju podatke dovoljno detaljno da bi mogle donijeti prosudbu utemeljenu na dokazima. Međutim, u nekoliko država članica rezultati upućuju na to da prijevara s denaturiranim alkoholom nije beznačajna. Trebalo bi provesti daljnje istraživanje – u suradnji s nacionalnim tijelima poput tijela za zaštitu zdravlja i zaštitu potrošača koja mogu prikupiti podatke o nezakonitim proizvodima koji su povučeni s tržišta – kako bi se utvrdilo može li se ta prijevara pripisati propustu u Direktivi i bi li to istraživanje rezultiralo potrebom da se definira denaturirani alkohol, kako se on proizvodi i koristi da bi se ispunili uvjeti za oslobođenje, te kako bi se od gospodarskih subjekata zahtijevalo da se koriste formulacijama za denaturiranje koje se ne mogu lako i jeftino ukloniti iz proizvoda. Jasno je da je zbog nejasnoća u trenutačnoj Direktivi moguće široko tumačenje pravila. Povezanost s prijevarom može se dokazati jedino opsežnijim istraživanjem koje uključuje nefiskalna tijela.

Utvrđeno je nekoliko različitih vrsta proizvoda koje nije jednostavno razvrstati i koji bi se mogli rasporediti u dvije ili više različitih poreznih kategorija. Uzrok je problema točna definicija pića koje se dobiva vrenjem. Smatra se da se neki od tih proizvoda (npr. pića na bazi vina s dodanim etilnim alkoholom) namjerno proizvode tako da se iskoristi/zloporabi povoljna porezna kategorija. Uz narušavanje tržišnog natjecanja, rezultat dvosmislenih definicija za razvrstavanje mogu biti gubici prihoda države članice. U okviru studije provedeno je preliminarno istraživanje o tome kako različito tumačenje kategorija razvrstavanja utječe na prikupljanje prihoda, ali ono što je sada potrebno daljnje je ispitivanje učinka koji bi moguće promjene tih razvrstavanja imale na tekući prihod EU28, ako su u pitanju oba aspekta. To bi uključivalo detaljnu analizu glavnih proizvodnih sektora i pokušaj njihova ponovnog razvrstavanja u svaku moguću novu kategoriju.

3.3.3. Troškovi usklađivanja i administrativna opterećenja – mogućnosti smanjenja

Direktivom 92/83/EEZ gospodarskim se subjektima troškovi usklađivanja ne nameću izravno. Uključivanje određenih proizvoda u područje primjene trošarina znači da se na te sektore neizravno primjenjuju odredbe Direktive 2008/118/EZ, kojom se utvrđuju pravila i uvjeti za skladištenje i kretanje trošarinske robe.

Evaluacijom Direktive 92/83/EEZ utvrđeno je nekoliko područja u kojima primjena odredaba Direktive dovodi do povećanja troškova i za gospodarske subjekte i za države članice. Stoga se zaključuje da je Direktiva neučinkovita, što je najvažnije, u područjima razvrstavanja ostalih pića koja se dobivaju vrenjem i oslobođenja koje se primjenjuje na denaturirani alkohol.

Utvrđeno povećanje administrativnih troškova i troškova usklađivanja rezultat je komplikacija, sporova i nedosljedne primjene odredaba Direktive do kojih dolazi jer se dionici ne slažu u tome koje je njihovo ispravno nacionalno tumačenje. Brojnost primjera na kojima se ova ocjena temelji i njihov zemljopisni opseg ukazuju na to da su te komplikacije rezultat neuspjeha da se dionicima Direktivom pruži dovoljna jasnoća.